**OBRAZLOŽENJE**

**PROGRAMA**

**POTPORA U POLJOPRIVREDI NA PODRUČJU**

**GRADA LUDBREGA ZA RAZDOBLJE**

**2019. – 2020. GODINE**

Navedenim Programom definirane su mjere poticanja poljoprivredne proizvodnje koje predstavljaju potpore male vrijednosti sukladno Uredbi Komisije (EZ) broj. 1408/2013 od 18. prosinca 2013. o primjeni članka 107. i 108. Ugovora o funkcioniranju Europske unije na potpore de minimis u poljoprivrednom sektoru.

Korisnici Programa mogu biti poljoprivredna gospodarstva upisana u Upisnik poljoprivrednih gospodarstava, sa sjedištem i poljoprivrednom proizvodnjom (poljoprivredno zemljište, nasadi, stoka, gospodarski objekti i sl.) na području Grada Ludbrega, a koja zadovoljavaju kriterije propisane za pojedine aktivnosti.

Pravo na potpore poljoprivredna gospodarstva ostvaruju na vlastiti zahtjev, odnosno temeljem Ugovora koje Grad Ludbreg zaključi sa određenim sudionicima u provođenju Programa, a isto traje do iskorištenja sredstava osiguranih u Proračunu Grada Ludbrega za razdoblje 2019.-2020. godine.

Provedbom Programa potpora u poljoprivredi na području Grada Ludbrega za razdoblje 2016.-2018. godine uvidjelo se da postoji potreba za novim mjerama te je novi Program potpora u poljoprivredi na području Grada Ludbrega za razdoblje 2019.-2020. godine dopunjen sa dvije nove mjere za poboljšanje daljnjeg razvoja poljoprivrede na području Grada Ludbrega dajući inicijalni poticaj poljoprivrednim proizvođačima za unapređenjem svoje proizvodnje.

Da bi jedinice lokalne samouprave mogle dodjeljivati državne potpore poljoprivrednim proizvođačima temeljem Uredbe de minimis, moraju imati izrađene Programe potpora koji moraju biti odobreni od strane nadležnog Ministarstva koje ga prijavljuje Europskoj komisiji.

Slijedom navedenog, Grad Ludbreg je dostavio Ministarstvu poljoprivrede Program potpora u poljoprivredi Grada Ludbrega za razdoblje 2019.-2020. godine dana 3. prosinca 2018. godine radi pribavljanja mišljenja o usklađenosti Programa s Uredbom de minimis.

Nadležno Ministarstvo je dana 20. prosinca 2018. godine dostavilo pozitivno Mišljenje o usklađenost prijedloga potpore male vrijednosti.

U novom Programu dodane su dvije nove mjere: mjera 12: Potpora za nabavu i postavljanje sustava za zaštitu višegodišnjih nasada od tuče te mjera 14: Potpora za poticanje rasta i razvoja poljoprivrednih zadruga. Mjera 13: Potpora za nabavu novih košnica, pčelarske opreme i pčelinjih zajednica dijelom je promijenjena, a ostale mjere u Programu ostale su iste kao i u prijašnjem Program zbog velikog interesa poljoprivrednih gospodarstava.